Hallituspuolue perussuomalaisten kansanedustaja Toimi Kankaanniemi kuittaa takaisin oppositiopuolue vasemmistoliiton kansanedustajalle ja ex-puheenjohtajalle Paavo Arhinmäelle, joka eilen haastoi pääministeri Juha Sipilää (kesk.) talousluvuista eduskunnassa.

– Kun Paavo Arhinmäki aloitti ministerinä keväällä 2011, valtion kassassa oli 11 miljardia euroa rahaa. Kun hän keväällä 2014 lähti hallituksesta, valtion kassassa oli 3 mrd euroa. Kassaa syötiin siis hänen ministeriaikanaan 8 mrd euroa noin kolmessa vuodessa. Lisäksi viime vaalikaudella hallitus otti uutta velkaa 20 mrd euroa. Yhteenlaskien luvut tekevät oli siis 28 mrd euroa eli noin 7 mrd euroa vuotta kohden, Kankaanniemi kirjoittaa blogissaan.

– Viime vuonna Sipilän hallitus kulutti valtion kassaa 1,3 mrd euroa ja otti uutta velkaa 2,5 mrd euroa. (Luvut ovat ennakkotietoja). Yhteensä siis alle neljä mrd euroa, hän jatkaa toistaen pääministeri Sipilän eilen mainitseman 2,5 miljardin euron luvun.

Kankaanniemen mielestä Arhinmäki antoi eilen eduskunnassa ”oudon kuvan tilanteesta”. Arhinmäki puuttui nimenomaan tähän 2,5 miljardin euron lukuun. Valtion vuoden 2016 budjetin lisätalousarviossa mainitaan nettolainanotoksi noin 5,4 miljardia euroa.

Arhinmäki sanoi vasemmistoliiton selvittäneen asiaa Valtionkonttorista.

– Arvoisa pääministeri, juuri sopivasti ennen vaaleja te olette syöneet valtion kassaa ja kehutte sitä täällä talouden parantamisena, Arhinmäki syytti.

Lue lisää:

Arhinmäen ”soitto Valtiokonttoriin” pakotti Sipilän myöntämään koko totuuden velanotosta

Juha Sipilältä kova hehkutus: ”Käänne on nyt tapahtunut – luottamus Suomeen on palautunut”